Komisijos reglamentas (EB) Nr. 46/1999
1999 m. sausio 8 d.
iš dalies keičiantis Reglamentą (EEB) Nr. 2454/93 dėl Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. spalio 12 d. Tarybos reglamentą (EEB) Nr. 2913/92 dėl Bendrijos muitinės kodekso [1] su paskutiniais pakeitimais, padarytais Europos Parlamento ir Tarybos reglamentu (EB) Nr. 82/97 [2] (toliau - Kodeksas), ypač į jo 249 straipsnį,
kadangi pagal Europos Tarybos išvadas, padarytas 1994 m. gruodžio 9 ir 10 d. Esene, Bendrija ėmėsi priemonių suvienodinti lengvatines kilmės taisykles, kad sudarytų geresnes sąlygas prekybai; kadangi pagal šias priemones bendrą apdorojimo arba perdirbimo operacijų sąrašą ir jo įvadines pastabas palaipsniui reikėtų pakeisti apdorojimo arba perdirbimo operacijų sąrašais bei atitinkamomis jų įvadinėmis pastabomis, kurie šiuo metu pridedami prie Protokolų dėl kilmės taisyklių, parengtų kiekvienai iš Bendrijos pasirašytų sutarčių dėl lengvatinių taisyklių; kadangi dėl to svarbu, kad atskiras sąrašas kartu su jo įvadinėmis pastabomis taip pat būtų naudojamas pagal bendrąją lengvatų sistemą, nustatytą Komisijos reglamente (EEB) Nr. 2454/93 [3], su paskutiniais pakeitimais, padarytais Reglamentu (EB) Nr. 1677/98 [4];
kadangi reikia užtikrinti, kad Reglamento (EB) 2454/93 143 straipsnyje pateiktas atitinkamų asmenų apibrėžimas apimtų visas su šia sąvoka susijusias Reglamento (EEB) Nr. 2913/92 nuostatas;
kadangi Reglamento (EB) Nr. 2454/93 877 straipsnio 1 dalies b punkte nurodyta sprendimus priimanti muitinė turi priimti sprendimą dėl grąžinimo arba atleidimo prašymo; kadangi tai reikėtų aiškiai nustatyti iš dalies pakeisto minėto reglamento 890 straipsnio formuluotėje;
kadangi šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo dokumentu Reglamentas (EEB) Nr. 2454/93 iš dalies keičiamas taip:
1) 67 straipsnio 4 dalyje po antrosios pastraipos įterpiama tokia pastraipa:
"Pirmosios pastraipos nuostatos netaikomos produktams, klasifikuojamiems Suderintos sistemos 1-24 skyriuose.";
2) 69 straipsnis pakeičiamas šiuo straipsniu:
"69 straipsnis
Pagal 67 straipsnį produktai, kurie yra gauti ne tik lengvatas gaunančioje šalyje arba Bendrijoje, laikomi pakankamai apdorotais arba perdirbtais, kai įvykdomos 15 priede pateiktame sąraše nustatytos sąlygos.
Minėtose sąlygose nurodoma, kaip reikia apdoroti arba perdirbti kilmės statuso neturinčias medžiagas, naudojamas visų šioje dalyje išvardytų produktų gamybai. Šios sąlygos taikomos tik tokioms medžiagoms.
Jeigu pirmiau nurodytame sąraše nustatytas sąlygas atitinkantis ir dėl to kilmės statusą įgijęs produktas naudojamas kitam produktui gaminti, jam netaikomi pastarajam produktui nustatyti reikalavimai ir neatsižvelgiama į kilmės statuso neturinčias medžiagas, kurios galėjo būti naudojamos jo gamybai.";
3) 70 straipsnio įvadinėje dalyje žodžiai "69 straipsnio 1 dalis" pakeičiami į "69 straipsnis";
4) įterpiamas toks 70a straipsnis:
"70a straipsnis
1. Šios dalies nuostatų taikymo sąlygas atitinkantis vienetas yra konkretus produktas, kuris laikomas baziniu vienetu, nustatant klasifikaciją pagal Suderintą sistemą.
Kai produktas, sudarytas iš prekių grupės ar rinkinio, pagal Suderintos sistemos sąlygas klasifikuojamas vienoje pozicijoje, klasifikacijos vienetu laikomos visos minėtos prekės.
Kai krovinį sudaro keli tapatūs produktai, klasifikuojami toje pačioje Suderintos sistemos pozicijoje, šios dalies nuostatos turi būti taikomos kiekvienam produktui atskirai.
2. Jeigu pagal Suderintos sistemos Bendrąją taisyklę Nr. 5, produktas ir pakuotė klasifikuojami kartu, nustatant kilmę, taip pat atsižvelgiama į pakuotę.";
5) 71 straipsnio 1 dalis pakeičiama taip:
"1. Nukrypstant nuo 69 straipsnio nuostatų, kilmės statuso neturinčias medžiagas galima naudoti atitinkamam produktui gaminti, jeigu jų bendra vertė sudaro ne daugiau kaip 5 % produkto gamintojo kainos.
Jeigu minėtame sąraše procentais nurodoma viena didžiausia kilmės statuso neturinčių medžiagų vertė arba daugiau, pagal šio straipsnio pirmąją pastraipą minėtų verčių viršyti negalima.";
6) 72 straipsnio 3 dalies a punktas pakeičiamas taip:
"a) Pietryčių Azijos valstybių asociacija (ASEAN) (Brunėjaus Darusalamas, Indonezija, Laosas, Malaizija, Filipinai, Singapūras, Tailandas, Vietnamas);"
7) 102 straipsnio 1 dalyje "14 priedo" pakeičiami į "14 priedo B dalies";
8) 143 straipsnio 1 dalies įvadinė sąlyga pakeičiama taip:"Pagal Kodekso 3 skyriaus II dalį ir šią dalį asmenys laikomi susijusiais tik tuomet, jei:";
9) 890 straipsnio antroji pastraipa pakeičiama taip:
"Grąžinimas arba atleidimas taikomas pateikus prekes. Jeigu įgyvendinančiai muitinei prekių pateikti negalima, sprendimus priimanti muitinė grąžinimą arba atleidimą taiko tik tuomet, jei turi informacijos, neabejotinai patvirtinančios, kad po muitinės procedūrų atlikimo pateiktas pažymėjimas arba dokumentas susijęs su minėtomis prekėmis.";
10) 14 priedas atitinkamai iš dalies pakeičiamas pagal šio reglamento I priedą;
11) 15 priedas pakeičiamas šio reglamento II priedo tekstu.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. sausio 8 d.